Maimane meen verkiesing is referendum oor ANCDie DA-leier, Mmusi Maimane. Foto: DA via Facebook Die DA-leier, Mmusi Maimane, meen vanjaar se verkiesing is ŉ referendum oor ANC-regering en dat Suid-Afrikaners die enigste party wat prakties getoon het dat hy beter as die ANC kan regeer, naamlik die DA, ‘n regeerkans moet gee. Maimane het Woensdag in Kaapstad ‘n baie lang toespraak afgesteek as alternatief tot die staatsrede wat pres. Cyril Ramaphosa Donderdagaand in die parlement gaan hou. Volgens Maimane moet Suid-Afrikaners hul verwagtinge grond op wat met die aanvang van die demokratiese era in 1994 ten doel gestel is, nie met die wyse waarop die ANC-regering verwagtinge sedertdien laat daal het nie. Die DA-leier het uitgewys dat 40% van die Suid-Afrikaanse arbeidsmark tans nie ‘n standhoudende werk kan kry nie, dat 1,2 miljoen Suid-Afrikaners onder die broodlyn leef, dat 17 miljoen staatsubsidies uitbetaal word, dat misdaadvlakke onaanvaarbaar hoog is en dat die welvaartgaping in die land al wyer word. Volgens Maimane verseker die ANC-regering dat Suid-Afrika wêreldwyd berug is vir korrupsie en plundery. “Dinge raak al erger, en dis die ANC se skuld,” aldus Maimane. Hy meen vanjaar se verkiesing is ‘n referendum oor die ANC as regering eerder as ŉ uitspreek van hoop oor wat die ANC kan word, en dat dit ŉ versaking van plig is om nie teen die ANC te stem nie. Hoewel hy Ramaphosa as persoon respekteer, kom die eenheid en magsbehoud van die ANC vir Ramaphosa voor landsbelang, het die DA-leier aangevoer. In hierdie verband het hy verwys na die getuienis voor die Zondo-kommissie oor die rol van ministers soos Gwede Mantashe (minerale hulpbronne) en Nomvula Mokonyane (toerisme), asook die ANC-LP Vincent Smith, met geen optrede deur Ramaphosa nie. Volgens Maimane is die ANC ŉ party wat leef in die verlede en is sy plan vir ŉ nasionale demokratiese rewolusie ŉ plan wat daargestel is vir ŉ era wat verby is. “Die ANC is ŉ gebreekte bus, en sal ŉ gebreekte bus bly ongeag die busbestuurder,” het die DA-leier gesê. Wat die memorandum van vyf buitelandse regerings betref wat waarsku oor toekomstige beleggings in die land, het Maimane gesê dit help nie die ANC gaan tekere as die onttrekking van sulke beleggings in byvoorbeeld die motorbedryf stede soos Port Elizabeth en Oos-Londen in spookdorpe kan verander nie. Volgens Maimane is die ander politieke partye se manifeste pure fiksie – dis net die DA wat al bewys het hy kan beter as die ANC regeer, spesifiek in Kaapstad en Wes-Kaapland. Die Wes-Kaap het die laagste werkloosheidsyfer want die provinsiale regering soek aktief na nuwe beleggers, die trek van toeriste en behoorlike ondersteuning aan die landbou. In hierdie verband het hy die rol van Alan Winde, die DA-premierskandidaat, beklemtoon. Die Wes-Kaap spog ook met die beste matriekvoltooiingsyfer, die beste basiese dienste en die hoogste lewensverwagting in die land, en die Kaapse metropolisie is ŉ voorvegter teen misdaad. Dieselfde verskil is volgens Maimane reeds in ŉ kort rukkie onder DA-bestuur in Tshwane en Johannesburg se metro’s gemaak, met R700 miljoen ekstra wat vanjaar in Johannesburg vir die uitbreiding van basiese dienste beskikbaar is danksy skoon DA-regering. Die DA se verkiesingsmanifes, wat later vandeesmaand bekend gestel word, sal beleidsekerheid bring, het Maimane beklemtoon.